1.

predkladá Rade tieto odporúčania: a) znovu sa začať zaoberať ochranou základných práv vzhľadom na skutočnosť, že oblasť trestného súdnictva v EÚ musí byť založená na dodržiavaní základných práv, a najmä bezodkladne prijať: — ambiciózny právny nástroj týkajúci sa procesných záruk v trestných konaniach založený na zásade prezumpcie neviny, ako je právo na „listinu práv“, právo na právne poradenstvo, v prípade potreby právo na bezplatné právne poradenstvo pred súdnym procesom a počas neho, právo predložiť dôkazy, právo byť informovaný v jazyku, ktorému podozrivý/obžalovaný rozumie, o charaktere a/alebo dôvodoch obvinenia a/alebo dôvodoch na podozrenie, právo na prístup k všetkým relevantným dokumentom v jazyku, ktorému podozrivý/obžalovaný rozumie, právo na tlmočníka, právo na vypočutie a právo na obhajobu, ochrana podozrivých/obžalovaných osôb, ktoré nemôžu porozumieť konaniu alebo ho sledovať, minimálne normy v oblasti zadržiavania, podmienok a ochrany mladistvých podozrivých/obžalovaných, ako aj účinné a dostupné mechanizmy odvolacieho konania pre jednotlivcov, — komplexný právny rámec, ktorý obetiam trestných činov poskytne najširšiu ochranu vrátane primeranej kompenzácie a ochrany svedkov, najmä ak ide o prípady organizovaného zločinu, — právny nástroj o prípustnosti dôkazov v trestných konaniach, — opatrenia na stanovenie minimálnych noriem pre podmienky uväznenia a zadržiavania a spoločný súbor práv väzňov v EÚ vrátane, okrem iného, práva na komunikáciu a konzulárnu pomoc, — opatrenia s cieľom byť vedúcou silou a podporovať občiansku spoločnosť a inštitúcie v ich úsilí bojovať proti mafiám a podniknúť kroky na prijatie legislatívneho nástroja na konfiškáciu finančných aktív a majetku medzinárodných zločineckých organizácií a na ich opätovné využitie na sociálne účely; b) vzhľadom na to, že zásada vzájomného uznávania je základným kameňom justičnej spolupráce v trestných veciach, bezodkladne prijať tie právne nástroje EÚ, ktoré sú ešte potrebné na dokončenie jej vykonávania, ako aj zabezpečiť vytvorenie rovnocenných noriem procesných práv a aproximáciu minimálnych pravidiel v súvislosti s aspektmi trestného konania; c) spolu s členskými štátmi účinne vykonávať zásadu vzájomného uznávania v oblasti trestného súdnictva a venovať náležitú pozornosť ťažkostiam a úspechom pri vykonávaní a každodennom uplatňovaní európskeho zatýkacieho rozkazu a zabezpečovať, aby členské štáty pri uplatňovaní tejto zásady dodržiavali základné práva a všeobecné právne princípy v súlade s článkom 6 Zmluvy o EÚ; d) vyzvať členské štáty, aby uplatňovali zásadu proporcionality pri vykonávaní rámcového rozhodnutia o európskom zatýkacom rozkaze a upozorniť na ďalšie právne nástroje, ako sú vypočutia prostredníctvom videokonferencie, ktoré by sa mohli ukázať ako vhodné v určitých prípadoch s príslušnými zárukami; e) v spolupráci s Európskym parlamentom preskúmať súčasný stav justičnej spolupráce v trestných veciach v rámci Európskej únie a posúdiť tak jej nedostatky, ako aj dosiahnutý pokrok; f) spoločne s Komisiou a Európskym parlamentom zriadiť výbor znalcov (právnikov), ktorých úlohou bude pripraviť štúdiu o podobných prvkoch trestnoprávnych systémov všetkých členských štátov a o rozdieloch medzi nimi a predložiť návrhy na vytvorenie oblasti trestného súdnictva v EÚ, v ktorej bude existovať rovnováha medzi účinnosťou trestných konaní a ochranou práv jednotlivcov; g) spoločne s Komisiou a Európskym parlamentom a v spolupráci s príslušnými výbormi Rady Európy, ako napríklad CEPEJ, a existujúcimi európskymi sieťami činnými v trestných veciach stanoviť objektívny, nestranný, transparentný, komplexný, horizontálny a nepretržitý systém na monitorovanie a hodnotenie vykonávania politík a právnych nástrojov EÚ v tejto oblasti, ako aj kvality a účinnosti, integrity a spravodlivosti súdnictva, ktorý by zohľadňoval aj úroveň uplatňovania judikatúry Súdneho dvora a Európskeho súdu pre ľudské práva zo strany členských štátov a ktorý by bol vytvorený podľa vzoru systému vzájomného partnerského hodnotenia a schopný aspoň raz do roka podávať spoľahlivé správy. Systém hodnotenia by mal najmä: — vytvoriť hodnotiacu sieť, ktorá by obsahovala politickú i technickú zložku, — na základe revízie existujúcich systémov hodnotenia určiť: priority, rozsah, kritériá a metódy, majúc na zreteli, že hodnotenie by nemalo byť teoretické, ale malo by skôr posudzovať vplyv politík EÚ na prax a na každodenné riadenie súdnictva, ako aj kvalitu, účinnosť, integritu a spravodlivosť súdnictva, a zohľadňovať aj úroveň uplatňovania judikatúry Súdneho dvora a Európskeho súdu pre ľudské práva zo strany členských štátov, — zabrániť duplikácii existujúcich systémov hodnotenia a podporovať ich synergiu, — používať zmiešaný prístup založený tak na štatistických a legislatívnych informáciách, ako aj na hodnotení uplatňovania nástrojov EÚ v praxi, — zhromažďovať porovnateľné údaje a zmapovať v rámci možností už dostupné údaje, — intenzívne zapojiť Európsky parlament do systému hodnotenia tak na politickej, ako aj na technickej úrovni; h) spoločne s Komisiou a Európskym parlamentom zmapovať súčasný stav odbornej justičnej prípravy v Európskej únii, jej slabé stránky a potreby a aby sa zabránilo zbytočnému zdvojovaniu úsilia, okamžite podniknúť kroky na podporu vytvorenia skutočnej justičnej kultúry EÚ prostredníctvom zriadenia európskej justičnej školy pre sudcov, prokurátorov, obhajcov a iné osoby zapojené do výkonu pravodlivosti, ktorá by: — bola budovaná na základoch existujúcej EJTN a s perspektívou jej rozvoja do podoby inštitútu EÚ spojeného s existujúcimi agentúrami, s pevnou a primeranou štruktúrou, kde by poprednú úlohu mali hrať školy pre sudcov a súdne siete jednotlivých členských štátov, ako aj iné organizácie, ako napríklad Akadémia európskeho práva a organizácie na ochranu práv na obhajobu, a do ktorého by bola zapojená Komisia, — riadila a ďalej rozvíjala výmenné programy pre justičné orgány, — stanovila spoločné učebné osnovy pre justičnú odbornú prípravu a zabezpečila, aby bol podľa relevantnosti zakomponovaný európsky prvok podľa jednotlivých oblastí práva, — na základe dobrovoľnosti ponúkala počiatočnú a priebežnú odbornú prípravu pre európskych sudcov, prokurátorov a obhajcov, — posilňovala jazykové kapacity justičných orgánov, právnikov a iných zainteresovaných strán, — ponúkala takúto prípravu aj kandidátskym krajinám a iným štátom, s ktorými EÚ uzavrela dohody o spolupráci a partnerstve; i) naliehavo požiadať členské štáty, aby bezodkladne v plnej miere implementovali rozhodnutie Rady o posilnení Eurojustu, ktorým sa mení a dopĺňa rozhodnutie Rady 2002/187/SVV (5613/2008) (18), aby podporovali vnútroštátne orgány v zapájaní Eurojustu od počiatočných fáz postupov spolupráce a prekonali neochotu vymieňať si informácie a plne spolupracovať, ktorú ukázali na vnútroštátnej úrovni; plne zapojiť Európsky parlament spoločne s Komisiou a Eurojustom do plánovaných činností zameraných na správnu implementáciu vykonávacieho rozhodnutia o Eurojuste; j) zostaviť plán vykonávania uvedeného rozhodnutia, najmä vzhľadom na právomoci Eurojustu v oblastiach: — riešenia konfliktov súdnych právomocí, — právomoci viesť vyšetrovanie alebo trestné stíhanie; k) podniknúť opatrenia v záujme každoročného vydávania komplexnej správy o trestnej činnosti v EÚ, ktorá zlúči správy týkajúce sa osobitných oblastí, ako sú OCTA (hodnotenie hrozieb organizovaného zločinu), výročná správa Eurojustu atď.; l) vyzvať členské štáty, aby pokračovali v práci na podnete Českej republiky, Poľskej republiky, Slovinskej republiky, Slovenskej republiky a Švédskeho kráľovstva na rámcové rozhodnutie Rady o predchádzaní konfliktom právomocí v trestných veciach a ich riešení (5208/2009) rešpektujúc práva podozrivého alebo obžalovaného byť vo všetkých fázach trestného konania informovaný a zapojený, a znovu konzultovať s Európsky parlamentom na základe pokroku dosiahnutého počas rokovaní v Rade; m) venovať náležitú pozornosť výhodám, ktoré ponúkajú nové technológie na zabezpečenie vysokej úrovne verejnej bezpečnosti, a plne využívať možnosti, ktoré ponúka internet na rozširovanie informácií, posilňovať úlohu novovytvoreného Justičného fóra, podporovať vyvíjanie nových učebných metód (elektronické vzdelávanie) a zhromažďovať a vymieňať si údaje aktualizujúc a posilňujúc existujúce databázy, ako sú databázy colných úradov, ktoré majú zásadný význam v boji proti pašovaniu a obchodovaniu s ľuďmi, a zároveň zabezpečiť dodržiavanie základných práv, a najmä vysokú úroveň ochrany súkromia jednotlivcov, pokiaľ ide o spracovanie osobných údajov v rámci policajnej a justičnej spolupráce v trestných veciach;